Джинджифилови бисквити с меласа ♥ ginger molasses cookies
### От няколко дни насам съм на вълна джинджифилови бисквити с меласа. Уханни, изключително вкусни, с пикантен привкус и разбира се с що годе коледна украса. Днес смятам да приготвя още една доза, защото ми се иска да успея да им изрисувам фина дантелена украса. Трудно е, но дишам дълбоко и продължавам. От полученото тесто може да бъдат приготвени няколко дузини, но все не успявам да докарам точно онази украса, която ми се иска.  Разбира се най-доволни са колегите, приятелите и семейството, които като хиени се нахвърлят върху фирата.  Така де, нямат нищо против някоя и друга изкривена линия.


### 


### Адаптирано от [sweet paul](http://www.sweetpaulmag.com/magazine)


### **Необходими продукти:**


### 150 г меко масло


### 1 чаша захар


### 150 г меласа


### 1 ч.л. ванилов екстракт


### 1 с.л. канела на прах


### 1 ч.л. карамфил, фино смлян


### 1 ч.л. джинджифил на прах


### 1 ч.л. черен пипер, фино смлян


### 1 ч.л. сода бикарбонат


### ¾ чаша вода


### 3 ½ чаши брашно


### 


### **Начин на приготвяне:**


### Смесете маслото, захарта и меласата.


### Добавете ваниловия екстракт, смелените подправки, содата и водата и разбъркайте добре.


### На части добавете брашното, като разбърквате и размесвате след всяко добавяне до получаването на меко тесто.


### Опаковайте тестото в домакинско фолио и оставете да почине и да се стегне минимум за една нощ в хладилник.


### Когато сте готови, загрейте фурната на 190С и застелете тави с хартия за печене.


### Разточете тестото върху набрашнен плот до 5-6 мм и оформете в желаната форма. Печете 8-10 минути и охладете напълно (първоначално в тавата, а след това и върху решетка) преди да преминете към декорация.


### 


### **За айсинга:**


### В зависимост от декорацията, която желаете ще ви бъдат необходими 1 или 2 белтъка на стайна температура +2-3 капки прясно изцеден лимонов сок за всеки белтък и 1 ½ - 2 чаши пресята, пудра захар за всеки белтък (в зависимост от големината му).


### В подходящ, **сух** съд и на средна скорост разбийте белтъка и лимоновия сок до пяна. Започнете да добавяте лъжица по лъжица от пудрата захар, като разбивате след всяко добавяне до получаването на желаната гъстота. В случай, че сместа ви се стори по-рядка, добавете още пудра захар. В случай, че ви се стори по-гъста, добавете 1-2 капки лимонов сок и отново разбийте.


### Прехвърлете айсинга в пош за еднократна употреба и направете малък разрез на върха за да действате по-фино.


### В случай, че сте начинаещ, ще ви бъде полезна следната информация:


* ### Колкото повече престои тестото в хладилник, толкова по-добре. Ароматите се смесват перфектно, а тестото се държи много приятно по време на работа. Аз забравих част от моето и изпекох дузина сладки на третия ден от замесването. Станаха чудни!
* ### Работете с тестото на части, като неизползваемото връщайте веднага в хладилник за да не омеква от стайната температура.
* ### Ако тестото ви се стори меко по време на работа, върнете в хладилника за да се стегне. Не се опитвайте да го стегнете във фризер, при печене сладките ще се напукат.
* ### В случай, че желаете по-твърди и хрупащи бисквити, разточете на по-тънко тесто. Ако желаете джинджифиловите бисквити да бъдат по-меки, съответно ви трябва по-дебело тесто.
* ### Съхранявайте бисквитите на хладно място и под капак едва след като глазурата е напълно изсъхнала.
